“พาณิชย์” ผนึก “เกษตรฯ” ผุดร้านค้าออนไลน์ คาดดันยอดขายทะลุ 500 ลบ.
“พาณิชย์” จับมือ “เกษตรฯ” สร้างช่องทางจำหน่ายผ่านแพลตฟอร์มออนไลน์  "เกษตรผลิต พาณิชย์ตลาด" ยกทัพสินค้ากว่า 300 รายการ ภายใต้ความดูแลของ 6 หน่วยงาน คาดดันยอดขายทะลุ 500 ลบ. เริ่ม 15 ก.พ. 65
“พาณิชย์” จับมือ “เกษตรฯ” สร้างช่องทางจำหน่ายผ่านแพลตฟอร์มออนไลน์  "เกษตรผลิต พาณิชย์ตลาด" ยกทัพสินค้ากว่า 300 รายการ ภายใต้ความดูแลของ 6 หน่วยงาน คาดดันยอดขายทะลุ 500 ลบ. เริ่ม 15 ก.พ. 65
10 ก.พ. 2565

นายทศพล ทังสุบุตร อธิบดีกรมพัฒนาธุรกิจการค้า กระทรวงพาณิชย์ เปิดเผยว่า ปี 2564 ที่ผ่านมา กรมพัฒนาธุรกิจการค้า และกรมส่งเสริมสหกรณ์ พร้อมด้วยหน่วยงานในกระทรวงพาณิชย์ และกระทรวงเกษตรและสหกรณ์ กว่า 23 หน่วยงาน ร่วมกันสร้างช่องทางจำหน่ายสินค้าเกษตรด้วยแพลตฟอร์มกลาง “เกษตรผลิต พาณิชย์ตลาด” บนแพลตฟอร์ม Thaitrade.com ของกรมส่งเสริมการค้าระหว่างประเทศ และ Phenixbox.com ของ บริษัท แอสเสท เวิรด์ คอร์ป จำกัด (มหาชน) หรือ AWC เพื่อเป็นศูนย์กลางการค้าสินค้าเกษตรไทยแบบบิ๊กล็อต
โดยสามารถผลักดันกลุ่มสหกรณ์การเกษตรนำร่อง 26 สหกรณ์ขึ้นจำหน่ายได้แล้วรวมสินค้ากว่า 80 รายการ การันตียอดขายกว่า 80 ล้านบาท ทั้งในและต่างประเทศ
ขณะเดียวกันในปี 2565 กรมฯ และหน่วยงานพันธมิตรพร้อมเปิดการค้าออนไลน์ล็อตใหม่ โดยปั้นสุดยอดกลุ่มเกษตรกรระดับห้าดาว เปิดร้านเพิ่มเติมบนทั้งสองแพลตฟอร์มกว่า 100 ร้านค้า พร้อมยกทัพสินค้าเกษตรหลากหลายประเภทกว่า 300 รายการ ทั้งข้าวสาร ผัก ผลไม้ สินค้าประมง และสินค้าปศุสัตว์ จากกลุ่มเกษตรกรในความดูแลของ 6 หน่วยงาน ในกระทรวงเกษตรและสหกรณ์ ได้แก่ กรมส่งเสริมสหกรณ์ กรมประมง กรมปศุสัตว์ กรมส่งเสริมการเกษตร กรมหม่อนไหม และกรมการข้าว การันตีคุณภาพและมาตรฐานการผลิตให้กับลูกค้าทั้งในและต่างประเทศ ในรูปแบบ B2B
“เป็นการช่วยเพิ่มฐานลูกค้าให้กับกลุ่มเกษตรกร และจะช่วยเพิ่มยอดขายได้มากขึ้น โดยคาดว่าในปีนี้ จะสามารถปิดดีลออเดอร์ทั้งในประเทศและต่างประเทศได้สูงถึง 500 ล้านบาท ผ่านกลเม็ดเด็ดในการจับคู่เจรจาธุรกิจออนไลน์ ระหว่างกลุ่มเกษตรกรที่เปิดร้านค้าบนแพลตฟอร์ม กับผู้ซื้อรายใหญ่ในประเทศและต่างประเทศ” นายทศพล กล่าว
โดยกิจกรรมการเตรียมความพร้อมให้กลุ่มเกษตรกร ในการนำสินค้าขึ้นจำหน่ายบนแพลตฟอร์มจะเริ่มขึ้นในวันที่ 15 ก.พ. 2565 เป็นการเวิร์คชอประดับเข้มข้น เพื่อเปิดร้านค้าบนแพลตฟอร์มฯ พร้อมทั้งแนะนำสิทธิพิเศษเพื่อช่วยโปรโมทร้านค้าทั้งในและต่างประเทศ และจะมีการทดลองจำหน่ายสินค้าจริง เพื่อสนับสนุนกลุ่มเกษตรกรเติบโตในตลาดสินค้าเกษตรแบบ B2B ออนไลน์
นอกจากนี้ หลังจากที่กลุ่มเกษตรกรนำสินค้าขึ้นจำหน่ายแล้ว ไฮไลท์สำคัญ คือ การจับคู่เจรจาธุรกิจออนไลน์กับผู้ซื้อทั้งในและต่างประเทศ สำหรับผู้ซื้อที่สนใจสินค้าเกษตรคุณภาพระดับพรีเมี่ยม ราคาท้าดีลในรูปแบบ B2B เตรียมพบกับกองทัพสินค้าเกษตรที่รวบรวมจาก Thaitrade.com และ Phenixbox.com มาไว้ในหน้า “ศูนย์กลางการค้าสินค้าเกษตรไทย” บน www.moc.go.th